La informació facilitada al viatger d'acord amb les lletres a, c, d, e i g de l'article 153.1, forma part integrant del contracte de viatge combinat i no s'ha de modificar llevat que les parts contractants acordin expressament el contrari.
L'organitzador i, si s'escau, el detallista, abans de la subscripció del contracte de viatge combinat, han de comunicar al viatger, de manera clara, comprensible i destacada, tots els canvis de la informació precontractual.
Si abans de la subscripció del contracte l'organitzador i, si s'escau, el detallista no compleixen els requisits d'informació sobre comissions, recàrrecs o altres costos addicionals que estableix l'article 153.1. c, el viatger no els ha de suportar.
El contracte de viatge combinat s'ha de formular per escrit i ha de contenir entre les seves clàusules, en funció de les característiques de l'oferta de què es tracti, una referència, almenys, als elements següents:
a ) El destí o els destins del viatge.
b ) En cas de fraccionament de l'estada, els diferents períodes i les seves dates.
c ) Els mitjans, característiques i categories dels transports que s'hagin d'utilitzar.
d ) Les dates, hores i llocs de sortida i de tornada.
e ) En cas que el viatge combinat inclogui allotjament, la seva situació, la seva categoria turística i les seves principals característiques, així com l'homologació i classificació turística, en els països en què hi hagi classificació oficial, i el nombre d'àpats que se serveixin.
f ) Nombre mínim de persones exigit, si s'escau, per a la realització del viatge combinat i, en aquest cas, data límit d'informació al consumidor i usuari en cas de cancellació, que s'ha d'efectuar amb una antelació mínima de deu dies a la data prevista d'iniciació del viatge.
h ) Les visites, excursions o altres serveis inclosos en el preu total convingut del viatge combinat.
i ) El nom i l'adreça de l'organitzador, del detallista i, si és procedent, de l'assegurador.
j ) El preu del viatge combinat, desglossant les despeses de gestió, així com una indicació de tota possible revisió, ajustat al que preveu l'article 157, i dels possibles drets i impostos corresponents als serveis contractats, quan no estiguin inclosos en el preu del viatge combinat.
k ) Les despeses d'anul·lació, si n'hi ha i es poden calcular raonablement per endavant, degudament desglossades.
Si no se'n pot calcular l'import raonablement per endavant, el fet que es poden repercutir aquestes despeses, sempre que s'hagin produït efectivament.
l ) Modalitats de pagament del preu i, si s'escau, calendari i condicions de finançament.
m ) Tota sol·licitud especial que el consumidor i usuari hagi transmès a l'organitzador o al detallista i que aquest hagi acceptat.
n ) L'obligació del consumidor i usuari de comunicar tot incompliment en l'execució del contracte, per escrit o de qualsevol altra forma en què en quedi constància, a l'organitzador o al detallista i, si s'escau, al prestador del servei de què es tracti.
ñ ) El termini de prescripció de les accions que estableix l'article 164, en què el consumidor i usuari pot formular les seves reclamacions per la no-execució o execució deficient del contracte.
o ) El termini en què el consumidor i usuari pot exigir la confirmació de les seves reserves.
El consumidor i usuari ha de ser informat, amb anticipació a la formalització del contracte, del contingut de les clàusules contractuals i n'ha de rebre una còpia, una vegada formalitzat.
La descripció del viatge combinat comunicada pel detallista o, si s'escau, per l'organitzador al consumidor i usuari, així com el preu i totes les altres condicions aplicables al contracte han de ser veraços i comprovables en els termes que estableixen els articles 18 i 60.